Šiurpys
Šiurpys – ežeras šiaurės rytų Lietuvoje, Zarasų rajone, apie 11 km į pietvakarius nuo Zarasų, 6,5 km į šiaurę nuo Salako, Gražutės regioniniame parke. Ilgis iš šiaurės rytų į pietvakarius 2 km, plotis iki 0,56 km. Altitudė 153,2 m. Giliausia vieta siekia 23,2 m. Telkšo rininės kilmės duburyje. Ežero kranto linija labai vingiuota. Krantai smėlingi, sausi, duburio šlaitai statūs, aukšti, dengiami miškų (Gražutės miškas). Pietvakarinėje dalyje yra 0,11 ha ploto sala. Šiurpio dugnas duobėtas. Ežeras nenutekantis, priklauso Šventosios upės baseinui. Vakariniame gale yra Šiurpiškių kaimas, už jo telkšo Šiurpelis. Ežero pavadinimas kildinamas iš žodžio šiurpti („darytis nelygiam, šiurti, šiauštis“).